SANParke-man, dogter sterf in botsingRaymond Jansen (38) en sy 10-jarige dogter, Kaitlyn, is in ŉ botsing reg van voor op die Gemsbokpark-pad buite Upington in die Noord-Kaap dood. Luit. Sergio Kock, woordvoerder van die polisie, sê Jansen, sy vrou Amanda (40), Kaitlyn en hul eenjarige seun Raymond het Saterdagmiddag teruggekeer huis toe na ŉ besoek aan die egpaar se oudste seun Bradley (16) by die koshuis van ŉ plaaslike skool toe die ongeluk plaasgevind het. Die Jansens se Toyota Corolla het reg van voor teen ŉ VW Golf gebots. ŉ 28-jarige man was die enigste insittende van die Golf. Kock sê die motors het na die botsing aan die brand geslaan. Omstanders kon daarin slaag om almal behalwe Jansen uit die brandende motors te bevry. Kaitlyn is kort hierna op die toneel dood verklaar. Jansen is in die motor dood. Die oorsaak van die ongeluk is onbekend. Die Burger berig intussen dat Jansen die finansiële hoof van die Suid-Afrikaanse Nasionale Parke (SANParke) se ariede parke was.